***Amazing Race Suomi*** on suomalainen tositelevisiosarja, jossa julkisuudesta tunnetuista henkilöistä ja heidän läheisistään koostuvat kahden hengen joukkueet seikkailevat eri maissa, ja suorittavat erilaisia fyysisesti sekä psyykkisesti haastavia tehtäviä, samalla kisaten 30 000 euron pääpalkinnosta. Ohjelmaa on esitetty Nelonen-kanavalla syksystä 2023 alkaen.

Ohjelma perustuu menestyksekkääseen amerikkalaiseen formaattiin The Amazing Race, jota juontaa kahdeksankertaisesti Emmy-palkittu Uusiseelantilainen televisiokasvo Phil Keoghan. Ohjelmasta on tehty myös lukuisia muita versioita ympäri maailmaa. Kyseistä ohjelmaa esitetään myös Suomessa MTV:n verkoissa nimellä *Amazing Race*.

*Amazing Race Suomen* juontajana toimii Heikki Paasonen. Ensimmäisen tuotantokauden kuvaukset alkoivat heinäkuussa 2023 Helsingistä, josta kisaajat matkustivat maailmalle.

Formaatti
---------

Ohjelmassa joukko toisensa tuntevia suomalaisia pareja matkustaa eri maihin ja kisaavat siitä, ketkä heistä pääsevät ensimmäisenä kunkin etapin päätepisteelle, ja lopulta ensimmäisenä kilpailun maaliin. 

Ennen kunkin etapin maaliin saapumista kilpailijoiden täytyy selvitä omanlaisista ja uniikeista, fyysisiä sekä psyykkisiä voimavaroja vaativista haasteista, joita suoritetaan joko yksin tai yhdessä parin kanssa. Kilpailijoiden täytyy itse suunnistaa paikasta toiseen vain kirjekuorissa olevien reittiohjeiden avulla, kulkemalla jalan tai käyttämällä julkisen liikenteen välineitä.

Useamman tehtävän suorittamisen jälkeen kilpailijat voivat suunnata suoraan etapin päätepisteelle. Viimeisenä etapin maaliin saapunut pari on aina vaarassa pudota kilpailusta, poikkeuksena muutamat ennalta valitut etapit joissa pudotusta ei tapahdu. Kauden lopussa se pari, joka on ensimmäisenä maalissa, voittaa pääpalkinnon, joka on Suomen versiossa 30 000 euroa.

### Tehtävät

*Amazing Race Suomen* etapin päätepisteillä nähtävä matto.
Kilpailijoiden täytyy matkan varrella etsiä kelta-mustia kirjekuoria, joiden sisältä löytyy ohjeet reitin etenemiseen tai seuraavaan tehtävään.

**Reitti-tehtävät** (*engl. Route Info*) ovat yleisiä ohjeita, jotka opastavat kilpailijoita seuraavalle pisteelle. Ohjeissa voi olla myös erilaisia tehtäviä, joiden suorittamisen jälkeen kilpailijaparit saavat seuraavan vihjeen.

**Tiesulku** (*engl. Road Block*) on tehtävä, jonka vain toinen joukkueen jäsenistä saa suorittaa. Suorituksen jälkeen kilpailijat saavat seuraavan vihjeen. Kummankin kilpaparin jäsenen täytyy suorittaa saman verran *Tiesulkuja* kauden aikana.

**Kiertotie** (*engl. Detour*) on monivalintatehtävä, jossa parien täytyy valita toinen kahdesta tehtävästä vain niukkojen vihjeiden perusteella. Kiertotie-tehtävää voi vaihtaa, mikäli pari kokee sen liian vaikeaksi, mutta kerralla tehtävän suorituspisteellä saa olla vain tietty määrä pareja samanaikaisesti. 

**Hidaste** (*engl. Speed Bump*) on ylimääräinen tehtävä, jonka saattaa joutua suorittamaan pari, joka saapuu viimeisenä etapin maaliin, jossa pudotusta ei tapahdu. Tehtävä suoritetaan seuraavan etapin aikana, ja vasta sen suoritettuaan kilpailijapari voi jatkaa matkaa.

Yhteenveto
----------

| Tuotantokausi | Voittajat | Voittosumma | Tiimejä | Etappeja | Ensiesitys |
| --- | --- | --- | --- | --- | --- |
| Aloitusjakso | Päätösjakso |
| 1 | Kaisa Mäkäräinen & Mari Eder | 30 000 € | 12 | 12 | 30. syyskuuta 2023 | 16. joulukuuta 2023 |

Amazing Race Suomen ensimmäisen tuotantokauden voittivat ampumahiihtäjät Kaisa Mäkäräinen ja Mari Eder. Toisiksi sijoittuivat radiojuontaja-isä-pari Tuukka ja Sami Ritokoski, ja kolmansiksi *Erikoisjoukot*-sarjan kouluttajat Janne Lehtonen ja Robin Hendry.

Ensimmäinen tuotantokausi keräsi keskimäärin 429 000 katsojaa ja tavoitti kokonaisuudessaan runsaat 2,9 miljoonaa suomalaista televisiokatsojaa koko kauden aikana.

Ensimmäinen tuotantokausi
-------------------------

Ohjelman ensimmäisestä tuotantokaudesta kerrottiin ensimmäistä kertaa julki vuotaneessa Nelosen syksyn 2023 ohjelmiston seminaarissa. Ensimmäisellä tuotantokaudella nähtiin julkkispareja, joista osaa ei ole ennen nähty tositelevisiohjelmissa, kun taas osa on televisiosta tuttuja. Kauden juontaa Heikki Paasonen.

Kilpailijoiden nimet julkaistiin 24. heinäkuuta 2023, kun noin neljä viikkoa kestävät kuvaukset alkoivat Helsingin Töölönlahdelta. Helsingistä kilpailijat matkustivat Kaakkois-Aasian maihin, kuten Thaimaahan ja Indonesian saarille. Kuvaukset päättyivät 16. elokuuta, kun kilpailija Mari Eder palasi sometauolta. Ensimmäisen tuotantokauden esittäminen alkoi 30. syyskuuta ja päätösjakso esitettiin 16. joulukuuta 2023.
  

**Varoitus:  Seuraava kirjoitus paljastaa yksityiskohtia juonesta.**
### Kilpailijat

| Kilpailijat | Iät | Suhde | Sijoitus |
| --- | --- | --- | --- |
| Anna Perho & Atte Lehtiniittu | 52 & 22 | Äiti ja poika | 1. pudonneet(*Bangkokissa, Thaimaassa*) |
| Silvia Modig & Aino-Kaisa Pekonen | 46 & 44 | Ystävykset | 2. pudonneet(*Phuketissa, Thaimaassa*) |
| Lotta Hintsa & Noora Hintsa | 34 & 32 | Siskokset | Lopettivat kilpailun(*Hồ Chí Minh Cityssä, Vietnamissa*) |
| Katariina Kaitue & Benjamin Harima | 56 & 29 | Äiti ja poika | 4. pudonneet(*Hồ Chí Minh Cityssä, Vietnamissa*) |
| Jukka Rasila & Mirva Nieminen | 53 & 45 | Avopari | 5. pudonneet(*Manilassa, Filippiineillä*) |
| Ilmari Nurminen & Aapo Hettula | 32 & 30 | Pariskunta | 6. pudonneet(*Pampangassa, Filippiineillä*) |
| Peter Vesterbacka & Thy "Anna" Nguyen | 55 & 18 | Mentori ja mentoroitava | 7. pudonneet(*Yogyakartassa, Indonesiassa*) |
| Marcus Grönholm & Timo Rautiainen | 55 & 58 | Ystävykset | 8. pudonneet(*Yogyakartassa, Indonesiassa*) |
| Bakari Diarra & Samuel Chime | 25 & 24 | Ystävykset | 9. pudonneet(*George Townissa, Malesiassa*) |
| Janne Lehtonen & Robin Hendry | 40 & 37 | Ystävykset | Kolmas sija |
| Tuukka Ritokoski & Sami Ritokoski | 28 & 58 | Isä ja poika | Toiseksi sijoittuneet |
| Kaisa Mäkäräinen & Mari Eder | 40 & 35 | Ystävykset | **Voittajat** |
|

### Tulokset

Tiimit on listattu jokaisen etapin sijoituksen mukaan. Sijoitukset on listattu maaliintulojärjestyksessä.

* ~~Yliviivattu~~ tarkoittaa, että tiimi putosi kilpailusta.
* *Kursivoitu* tarkoittaa, että tiimi ei pudonnut kilpailusta, vaikka olivat viimeisiä.

Tiimien sijoitus (etapilla)| Tiimi | 1 | 2 | 3 | 4 | 5 | 6 | 7 | 8 | 9 | 10 | 11 | 12 |
| --- | --- | --- | --- | --- | --- | --- | --- | --- | --- | --- | --- | --- |
| Kaisa & Mari | 3. | 2. | 4. | 4. | 3. | 3. | 2. | 3. | 3. | *4.* | 2. | 1. |
| Tuukka & Sami | 2. | 3. | 3. | 6. | 6. | 2. | 3. | 2. | 2. | 3. | 3. | 2. |
| Janne & Robin | 9. | 7. | 6. | 2. | 4. | 1. | 1. | 1. | 1. | 2. | 1. | 3. |
| Bakari & Samuel | 1. | 1. | 1. | 1. | 2. | 4. | 4. | 4. | 4. | 1. | ~~4.~~ |  |
| Marcus & Timo | 4. | 4. | 2. | 3. | 1. | 6. | 5. | 5. | ~~5.~~ |  |
| Peter & Anna | 6. | 6. | 5. | 5. | 7. | 5. | *6.* | ~~6.~~ |  |
| Ilmari & Aapo | 10. | 10. | 8. | *8.* | 5. | ~~7.~~ |  |
| Jukka & Mirva | 8. | 8. | 7. | 7. | ~~8.~~ |  |
| Katariina & Benjamin | 11. | 9. | ~~9.~~ |  |
| Lotta & Noora | 5. | 5. | † |  |
| Aino-Kaisa & Silvia | 7. | ~~11.~~ |  |
| Anna & Atte | ~~12.~~ |  |

#### Huomiolista

1. ↑  Kyseessä oli "Super-etappi", eli kaikkia kilpailussa mukana olevia kilpailijoita kehotettiin jatkamaan kilpailua välittömästi päätepisteelle saapumisen jälkeen, ilman lepotaukoja.
2. ↑  Kolmannen etapin alussa Lotta & Noora päättivät lähteä kilpailusta, sillä heillä oli lukuisia terveyshuolia.

### Kilpailun yhteenveto

#### Etappi 1 (Suomi → Thaimaa)

Kilpailun lähtölaukaus tapahtui Helsingin Töölönlahden puistossa.
* Jakso 1: "Suurkaupungin sykkeessä" (30. syyskuuta 2023)

Kilpailu alkoi Helsingin Töölönlahdelta, ja rinkat noudettuaan sekä ensimmäisen tehtävän suoritettuaan 12 kilpailijaparia suuntasivat lentäen ensimmäiselle etapille Thaimaan Bangkokiin. Bangkokissa kilpailijat pääsivät kokemaan paikallista kulttuuria sekä suuria tunteita pariensa kanssa, kun he joutuivat matkustamaan suurkaupungin ruuhkassa takseilla ja suorittamaan hankalia tehtäviä päästäkseen etapin maaliin Heikki Paasosen luokse.

Bangkokissa kilpailijoiden tehtävinä oli muun muassa etsiä Tiesulku-tehtävässä vihjeitä Wat Saket -temppelin huipulta. Seuraavaksi piti kalastella historiallisen Talat Noi -kaupunginosan temppelin lammesta lootuskukista vihjettä. Kiertotiessä kilpailijoiden piti valita kahden tehtävän väliltä. Toisessa piti kuljettaa kananmunia kärryillä ja syödä tuhatvuotinen muna, ja toisessa tehdä identtinen kopio paikallisesta kukkaseppeleestä. Etapin päätepisteelle Benchakittin puistoon saapuivat ensimmäisinä Bakari & Samuel, ja viimeisinä Anna & Atte, jotka putosivat kilpailusta.

#### Etappi 2 (Thaimaa)

Kilpailun toinen etappi vei kilpailijat Phuketin saarelle.
* Jakso 2: "Mahdoton haaste" (7. lokakuuta 2023)

Kilpailu jatkui Thaimaasta. Kilpailijat siirtyivät nyt pääkaupunki Bangkokista Phuketin saarelle, jossa heidän tehtävinään oli muun muassa valmistaa ruoka-ateria riisipalloista paikallisen eläinsuojelutarhan elefanteille. Fyysisesti rasittavassa Kiertotiessä kilpailijoiden piti valita, kaivavatko he hiekasta puusta tehdyn pienois-kilpikonnan vai rikkovatko kookospähkinöitä Layanin rannalla, sekä Tiesulussa yhden tiimin jäsenen täytyi tasapainotella kolikoita kämmenselillä ja pään päällä 10 minuutin ajan samalla, kun heidän viereensä tuotiin vahvasti tuoksuvia suitsukkeita. 

Etapin päätepisteelle Sai Kaewin rannalle saapuivat ensimmäisinä jo toistamiseen Bakari & Samuel. Viimeisinä päätepisteelle tulivat Aino-Kaisa & Silvia, jotka putosivat kilpailusta.

#### Etappi 3 (Thaimaa → Vietnam)

* Jakso 3: "Paikallista hupia" (14. lokakuuta 2023)

Kilpailun kolmannella etapilla kilpailijaparit matkustivat Thaimaasta Vietnamin vilkkaaseen Hồ Chí Minhin kaupunkiin.

Etapin alussa kilpailijat Lotta & Noora päättivät keskeyttää kilpailun, koska heillä ilmeni lääkärintarkastuksessa lukuisia terveysongelmia. Etapilla kilpailijoiden piti muun muassa polkea paikallisella cyclot-kulkuneuvolla kaupungin läpi ja kalastella katkarapuja paikallisen ravintolan sisäaltaasta. Kiertotiessä joko lingottiin riisipusseja korkean renkaan läpi, tai etsittiin merkattuja kookospähkinöitä lammesta kaislaveneellä meloen. Tiesulussa paikallisen kahvilan kupeessa roisen tiimin jäsenen täytyi valaa savesta mallia vastaava ruukku käyttäen paikallista tyyliä.

Koska kyseessä oli ns. "Superetapin" ensimmäinen osa, parien piti jatkaa kilpailua heti päätepisteelle saapumisen jälkeen, ilman taukoja. Päätepisteelle Bình An Wharfin laiturille saapuivat ensimmäisinä jälleen Bakari & Samuel, ja viimeisinä Katariina & Benjamin, jotka putosivat kilpailusta.

#### Etappi 4 (Vietnam)

* Jakso 4: "Puistattava lounas" (21. lokakuuta 2023)

Kilpailun Superetapin toisessa osassa parit jatkoivat kilpailua Vietnamin Hồ Chí Minh Cityssä, ja suuntasivat vesitaksilla Vanhan Saigonin puolelle.

Etapin Kiertotiessä kilpailijoiden täytyi joko opetella paikallisia rumpuperinteitä ja koreografiaa tai pompotella sulkapusseja jaloin. Tiesulussa yhden pareista täytyi nauttia kuuden ruokalajin paikallinen lounas, joka koostui eksoottisista herkuista, kuten skorpioneista, erilaisista toukista, hämähäkeistä ja käärmekeitosta. Fyysisessä tehtävässä parien täytyi työntää sokeriruokoa puristimen läpi ja valmistaa makeaa mehua.

Etapin päätepiste sijaitsi Lam Sơn Squaren oopperatalolla. Ensimmäisinä sinne saapuivat Bakari & Samuel, ja viimeisinä Ilmari & Aapo. Etapilla ei kuitenkaan pudotettu ketään, vaan viimeinen pari sai jatkaa kilpailua.

#### Etappi 5 (Vietnam → Filippiinit)

Viidennellä etapilla kisaajat matkustivat vilkkaaseen Manilaan.
* Jakso 5: "Markettipöhinää" (28. lokakuuta 2023)

Kilpailun viides etappi vei kilpailijat Vietnamista Filippiinien suurimmalle Luzonin saarelle, jossa maan pääkaupunki Manila sijaitsee.

Tällä etapilla kilpailijat pääsivät muun muassa harjoittamaan hyväntekeväisyyttä ja keräämään listan mukaisia esineitä nuorille koululaisille paikalliselta marketilta. Tiesulussa Manilan eläintarhassa toisen joukkueen jäsenen täytyi astua käärmeitä kuhisevaan aitaukseen ja ratkaista nelinumeroiseen lukkoon käyvä koodi, jotta saivat seuraavan vihjeen. Kiertotiessä parit pääsivät joko tanssimaan filippiiniläistä kansantanssia kiikkerät saviruukut päidensä päällä tai kokoamaan skootteria mallin avulla. 

Etapin päätepiste sijaitsi Fort Santiagon edustalla, jonne kilpailijat matkustivat hevoskärryillä. Ensimmäisinä maaliin saapuivat Marcus & Timo, jotka saivat katkaistua Bakarin & Samuelin voittoputken. Viimeisinä päätepisteelle saapuivat Jukka & Mirva, jotka putosivat kilpailusta.

#### Etappi 6 (Filippiinit)

Tämä etappi käytiin Pampangan provinssissa. Kuvassa taustalla Mount Arayat.
* Jakso 6: "Pahin painajainen" (4. marraskuuta 2023)

Kilpailun kuudennella etapilla parit jatkoivat kilpailua Filippiineillä, ja siirtyvät pääkaupungista pohjoiseen, Pampangan provinssiin.

Perille saavuttuaan parit joutuivat odottamaan, ennen kuin Angeles City Flying Clubin lentokenttä aukesi. Tiesulussa toisen parin jäsenistä piti hypätä ultralentokoneeseen, ja heittää väripanoksia lennon aikana maassa sijaitsevaan merkattuun alueeseen. Tämän jälkeen kilpailijat suuntasivat Pandaqacuin kylään, jossa heidän piti laulaa karaokea paikallisella Filipinon kielellä yleisön edessä. Kiertotiessä piti joko etsiä viljapelloilta kumisammakoita, tai haastaa paikalliset nuoret koripallossa.

Etapin päätepiste sijaitsi Gintung Pakpak Eco Parkin näköalatasanteella, Mount Arayatin juurella. Ensimmäisinä sinne saapuivat Janne & Robin ja viimeisinä Ilmari & Aapo, jotka putosivat kilpailusta.

#### Etappi 7 (Filippiinit → Indonesia)

* Jakso 7: "Tanssin taikaa" (11. marraskuuta 2023)

Kilpailun seitsemännellä etapilla kilpailijat suuntasivat Indonesian saarivaltioon ja Balin saarelle Denpasarin kaupunkiin.

Etapin ensimmäisessä tehtävässä kilpailijoiden piti ratkaista sana-arvoitus joka vei heidät seuraavalle tehtäväpaikalle. Kiertotiessä kilpailijoiden piti joko valmistella paikallinen Banten Tegeh -niminen uhrilahja, tai koota ja meloa huteralla kalastusveneellä kovissa aalloissa ja poimia rapumertoja. Seuraavaksi kummankin joukkueen jäsenen täytyi vuorollaan kiivetä perinteisessä Panjat Pinang -tapahtumassa korkean palmupuusta tehdyn tolpan huipulle, ja noutaa yksi merkattu esine. Tiesulkutehtävässä toisen joukkueen jäsenistä täytyi opetella ja tanssia balilaista tanssia, ennen kuin he pääsivät etapin päätepisteelle, joka sijaitsi Jermanin rannalla.

Ensimmäisinä päätepisteelle saapuivat jälleen Janne & Robin, ja viimeisinä Peter & Anna. Etapilla ei ollut kuitenkaan pudotusta.

#### Etappi 8 (Indonesia)

Kilpailun kahdeksannella etapilla Jaavan saarella kilpailijat vierailivat mm. Prambananin temppelialueella.
* Jakso 8: "Häränsilmä" (18. marraskuuta 2023)

Kilpailu jatkui Indonesiassa, josta parit suuntasivat Yogyakartaan, Jaavan saarelle.

Koska pari Peter & Anna saapui edellisen etapin päätepisteelle viimeisenä, eivätkä kuitenkaan pudonneet, heidän täytyi suorittaa etapin alussa Hidaste-niminen tehtävä. Siinä heidän piti tilata jaavalaista kahvia ja purtavaa indonesiaksi, ennen kuin he pääsivät jatkamaan matkaa. Etapin Kiertotie käytiin historiallisen Prambananin temppelialueella. Toisessa tehtävässä kummankin joukkueen jäsenen piti ampua jousiaseella maalitauluun, ja toisessa tehtävässä piti painaa mieleen Hindu-jumalten nimiä ja paikkoja temppelin sisällä (tätä vaihtoehtoa ei kukaan kuitenkaan valinnut). Tämän jälkeen piti valmistaa keittoateria ja kuljettaa se paikalliseen moskeijaan. Lopuksi piti polkea neonvärisillä polkuautoilla päätepisteelle.

Päätepisteelle nDalem Ngabean-temppelille saapuivat ensimmäisinä jälleen Janne & Robin, ja viimeisinä Peter & Anna, jotka putosivat. Etapin voitosta Janne & Robin saivat palkinnoksi lahjakortin hotellilomalle Järvi-Suomessa.

#### Etappi 9 (Indonesia)

* Jakso 9: "Vaijerin varassa" (25. marraskuuta 2023)

Kilpailun yhdeksäs etappi käytiin Indonesian Jaavan saarella.

Tällä etapilla kilpailijat matkustivat Semanun alueelle, jossa etapin ensimmäisessä Tiesulussa toisen tiimin jäsenistä täytyi ylittää Goa Jomblang -niminen pystysuora luolasto vaijeria pitkin, ja noutaa tikapuissa roikkuva lippu, jotta pari pääsi eteenpäin. Riisipelloilla kilpailijoiden piti kuljettaa riisiä käsin pellon halki samalla kun he väistelivät kebo-keboan -nimisiä härkäpukuihin pukeutuneita paikallisia. Etapin toisessa Tiesulussa toisen joukkueen jäsenistä täytyi opetella soittamaan paikallinen kappale gamelan-orkesterissa ulkomuistista.

Etapin päätepisteelle Vredenburgin historiallisen linnoituksen museolle saapuivat ensimmäisinä jälleen Janne & Robin. Kilpailijat Marcus & Timo päättivät toisessa Tiesulussa luovuttaa, josta he saivat kahden tunnin aikasakon, ja olivat täten viimeinen pari matolla, ja putosivat kilpailusta.

#### Etappi 10 (Indonesia → Malesia)

* Jakso 10: "Temppelilahja" (2. joulukuuta 2023)

Kilpailun kymmenes etappi vei kilpailijat Malesian pääkaupunki Kuala Lumpuriin.

Kuala Lumpurin lentokentälle saavuttuaan kilpailijoiden piti ajaa taksilla juna-asemalle, ja matkustaa junalla kaupungin keskustaan. Etapin ensimmäisessä tehtävässä parien täytyi etsiä BookXcess Rex -kirjakaupasta näytepalaa vastaava kirja tuhansien muiden kirjojen joukosta. Vihjeen saatuaan kilpailijoiden piti matkustaa Batu Cavesiin, ja viedä etapin Tiesulussa temppelilahja luolastossa odottavalle munkille, samalla laskien portaiden lukumäärä. Etapin Kiertotie oli valinta Tuoksun ja Poltteen välillä. Tuoksussa kilpailijoiden piti avata Durian-puun hedelmiä ja pakata niiden sisukset, jonka jälkeen heidän piti maistaa yhtä Durian-hedelmää. Poltteessa parien täytyi valmistaa paikallinen mausteseos, jotta pääsivät jatkamaan kilpailua. Kiertotien jälkeen kilpailijoiden piti opetella paikallinen tervehdys Jom makan angin, jonka avulla he pääsivät päätepisteelle.

Etapin päätepiste sijaitsi KH-tornin Heli Lounge Barissa, jonne ensimmäisinä saapuivat Bakari & Samuel. Viimeisiä matolla olivat Kaisa & Mari, jotka eivät kuitenkaan pudonneet.

#### Etappi 11 (Malesia)

Kilpailun toiseksi viimeinen etappi käytiin Penangin saaren George Townissa.
* Jakso 11: "Katutaidetta ja keppitaistelua" (9. joulukuuta 2023)

Yhdestoista etappi tehtiin Malesian George Townissa, Penangin saaren pääkaupungissa, jonne kilpailijat matkustavat Butterworthin kautta junalla ja lautalla.

Koska edellisen etapin päätepisteelle viimeisenä saapuneet Kaisa & Mari eivät pudonneet, heidän piti suorittaa etapilla Hidaste-tehtävä, jossa heidän piti taitella papereita ja polttaa ne paikallisessa rituaalissa. Perillä kilpailijoiden piti ensimmäisenä etsiä laajalta alueelta muraaleja ja kuvata niiden edessä itsensä paikallisten kanssa. Seuraavaksi heidän piti harjoitella ja esittää keppitaistelukohtaus paikallisessa temppelissä. Penang Hillsiin kilpailijat matkustivat funikulaarilla, ja perillä heidän piti koota tarjoiluasetille paikallisia eksoottisia hedelmiä. Etapin Tiesulussa toisen tiimin jäsenistä piti ampua nuoli kolmeen maalitauluun malesialaisella puhallusputkella, jonka jälkeen he pääsivät etapin päätepisteelle.

Penangin kasvitieteellisessä puutarhassa sijaitsevalle päätepisteelle saapuivat ensimmäisinä Janne & Robin, ja viimeisinä Bakari & Samuel, jotka putosivat kilpailusta.

#### Etappi 12 (Malesia → Singapore → Suomi)

*Amazing Race Suomen* ensimmäinen kausi päättyi Helsingin velodromille.
* Jakso 12: "Viimeinen puristus" (16. joulukuuta 2023)

Kilpailun viimeinen etappi alkoi, kun kilpailijat matkustivat Singaporeen.

Singaporen Tiesulussa toisen joukkueen jäsenistä piti kiivetä satamassa sijaitsevan suuren nosturin huipulle ja noutaa sieltä pussi, jonka palasista hänen piti koota palapeli. Chinatownissa Kiertotie oli valinta Teen ja Tanssin väliltä. Tee-tehtävssä kilpailijoiden piti tunnistaa seitsemän erilaista teemakua ja viedä ne oikeassa järjestyksessä tuomarille. Tanssissa piti esittää perinteinen kiinalainen leijonatanssi, jossa molemmat joukkueen jäsenet tanssivat ison leijonapuvun sisällä. Tämän jälkeen Singaporen kasvitieteellisestä puutarhasta piti löytää orkidea, joka oli nimetty entisen pääministeri Matti Vanhasen mukaan. Viimeisessä tehtävä Singaporessa kilpailijoiden piti mennä Sling Shot -nimisen huvilaitteen kyytiin ja havaita yläilmasta suomenkielinen vihje, joka ohjasi heidät lentokentälle.

Singaporesta kilpailijat lensivät takaisin Vantaalle, jossa heidän piti koko kilpailun viimeisessä tehtävässä Håkansbölen kartanolla muistella matkalla suorittamiaan tehtäviä ja yhdistää kilpailun tapahtumat yhteen. Kilpailun maali sijaitsi Helsingin velodromilla, ja pareja vastaanottamassa ovat aiemmin kisasta pudonneet. Koko kilpailun ja 30 000 euroa voittivat Kaisa & Mari. Toiseksi sijoittuivat Tuukka & Sami, sekä kolmanneksi Janne & Robin.

**Juonipaljastukset päättyvät tähän.**

Katsojaluvut
------------

*Amazing Race Suomen* ensimmäinen kausi sai pääasiassa hyvän vastaanoton, ja ohjelma oli toistuvasti viikon kolmen kanavan katsotuimman ohjelman joukossa, ja keräsi parhaimmillaan noin puoli miljoonaa katsojaa joka viikko. Kauden päätösjakso sai Nelosella poikkeuksellisen korkeat katsojaluvut, ja se tavoitti parhaimmillaan lähes 900 000 katsojaa ja sai keskimäärin 580 000 katselijaa.

| Jakso | Nelosen katsojaluvut |
| --- | --- |
| Nro. | Nimi | Esityspäivä | Tavoittavuus | Keskikatsojamääräesityspäivänä |
| 1 | Suurkaupungin sykkeessä | 30. syyskuuta 2023 | 735 000 | 375 000 |
| 2 | Mahdoton haaste | 7. lokakuuta 2023 | 583 000 | 305 000 |
| 3 | Paikallista hupia | 14. lokakuuta 2023 | 526 000 | 305 000 |
| 4 | Puistattava lounas | 21. lokakuuta 2023 | 604 000 | 362 000 |
| 5 | Markettipöhinää | 28. lokakuuta 2023 | 585 000 | 328 000 |
| 6 | Pahin painajainen | 4. marraskuuta 2023 | 610 000 | 357 000 |
| 7 | Tanssin taikaa | 11. marraskuuta 2023 | 718 000 | 403 000 |
| 8 | Häränsilmä | 18. marraskuuta 2023 | 544 000 | 359 000 |
| 9 | Vaijerin varassa | 25. marraskuuta 2023 | 617 000 | 362 000 |
| 10 | Temppelilahja | 2. joulukuuta 2023 | 653 000 | 457 000 |
| 11 | Katutaidetta ja keppitaistelua | 9. joulukuuta 2023 | 651 000 | 408 000 |
| 12 | Viimeinen puristus | 16. joulukuuta 2023 | 860 000 | 580 000 |

Tuotanto
--------

*Amazing Race Suomea* oli tekemässä suuri, 90-henkinen tuotantotiimi, josta parikymmentä henkilöä oli Suomesta. Tämän lisäksi mukana oli jokaisessa maassa avustajatiimi, joka ohjasi kilpailijoita eteenpäin kussakin kohteessa. Mukana oli myös koko ajan lääkintätiimi sekä henkilökohtaiset kamera- ja äänimiehet jokaiselle parille. Kamera- tai äänimiehet eivät saaneet kommunikoida kilpailijoiden kanssa. Ohjelman kuvamateriaalia leikattiin sitä mukaa, kun sitä saatiin taltioitua.

Tuotantotiimi ei etukäteen kertonut kilpailijoille matkakohteita, vaan heidän piti yrittää selvittää ne itse vihjeiden ja reittiohjeiden avulla. Kilpailun kuvaukset kestivät neljä viikkoa, ja kilpailijat matkustivat sellaisiin kohteisiin joihin harvalla turistilla on varaa tai mahdollisuutta matkustaa.

Ohjelmaa sponsoroivat rahallisesti lukuisat suomalaiset ja ulkomaalaiset yritykset, kuten Fjällräven, Jack Wolfskin, Makia ja Superdry.

### Kriitiikki

Koska ohjelmassa kilpailijat lentävät eri kohteisiin ympäri maailmaa, aiheesta nousi sosiaalisessa mediassa kova kohu siksi että lentomatkustamisesta syntyy yleensä paljon päästöjä. Tuotantoryhmä oli ottanut alusta asti tämän huomioon. Kilpailun reittiä suunniteltaessa tuotanto pyrki suunnittelemaan matkustusreittejä myös maa- ja vesiteitse niin, että kilpailijat pystyivät liikkumaan muillakin julkisen liikenteen matkustustavoilla, kuten linja-autoilla, junilla ja isoilla veneillä etapista toiseen. Näin taattiin se, että kilpailijat voivat matkustaa edes hiukan ympäristöystävällisemmin, sekä saatiin minimoitua huomattavasti kilpailijoiden lentokilometrien määrää. Yhteensä finaaliin asti päässeet kilpailijat matkustivat ensimmäisen kauden aikana lentäen noin 26 000 kilometriä, joka vastaa kahta meno-paluulentoa Helsingistä New Yorkiin.

Tuotantoryhmä otti päästöt huomioon myös siten, että he ovat lupasivat kompensoida lentomatkoista syntyviä päästöjä TV-kanavan puolesta. Asiantuntijan mukaan tämä kompensointi tapahtuisi esimerkiksi maksamalla uusiutuvasta lentopolttoaineesta lentokoneisiin. Täten lennoista aiheutuvat hiilidioksidipäästöt voitaisiin minimoida, silloin kun on pakollista lentää. Ohjelmaa tehtäessä tuotanto päätyi kuitenkin käyttämään myös luotettavia kompensaatiokumppaneita, jotka auttoivat kukin omalla tahollaan hyvittämään lennoista syntyneet päästöt sen jälkeen, kun lentokilometrit ja päästöt tiedettiin tarkalleen.

Ohjelman ensimmäiselle kaudelle osallistuneet vasemmistopolitiikot Ilmari Nurminen, Aino-Kaisa Pekonen sekä Silvia Modig kertoivat ohjelman lehdistötilaisuudessa syyskuussa 2023, että he ymmärtävät ohjelmasta syntyneen kritiikin. Heidän mukaansa ratkaisevaa ohjelmaan osallistumisessa oli se, että lentokilometrit kompensoitiin ja mahdollisuuksien mukaan kuljettiin myös muilla välineillä kuin lentäen.

Negatiivisesta kritiikistä huolimatta ohjelma kuitenkin monien mielestä onnistui esimerkiksi kilpailijoiden valinnoissa. Erään Helsingin Sanomien toimittajan mukaan ohjelma on onnistunut sen viihdyttävyydessä ja toiminnantäyteisyydessä jopa niin hyvin, että ohjelmaa on verrattavissa alkuperäiseen Amazing Raceen, ja että ohjelman jaksoissa ei ole nähtävissä sitä pientä budjettia, joka Suomen versioon on käytetty.

Ohjelma voittikin vuoden 2023 Kultainen Venla-gaalassa vuoden ohjaaja (Jussi Korva & Olli Horttana) palkinnon. Ohjelman varsinainen kausi oli myös ehdolla vuoden reality-ohjelmaksi.

Katso myös
----------

* The Amazing Race
* Race Across The World Suomi

Lähteet
-------

1. 1 2  Seppänen, Mika: IL paljastaa: Tällainen Suomen The Amazing Racesta on tulossa – Luvassa julkkiskausi *Iltalehti*.  12.4.2023.
2. 1 2  Amazing Race saapuu vihdoin Suomeen - juontajana Heikki Paasonen! *Nelonen.fi*.  25.5.2023. Viitattu 25.5.2023.
3. ↑  Saarinen, Sonja: IL paikalla: Tällaista oli Amazing Race Suomi -kuvauksissa *Iltalehti*.  24.7.2023.
4. 1 2  Yliluoma, Sara: Tältä näyttää Amazing Race Suomi – Ensimmäinen traileri julki *Iltalehti*.  29.8.2023.
5. ↑  Kirjonen, Leo: Amazing Race Suomi -ohjelman voittajat: "Voi ristus mikä reissu" *Iltalehti*.  17.12.2023. Viitattu 17.12.2023.
6. ↑  Kaisa Mäkäräinen ja Mari Eder ovat Suomen ensimmäiset Amazing Race -voittajat!: "Ollaan halattu toisiamme enemmän kuin 20 vuoden aikana yhteensä" *Nelonen*.  16.12.2023. Viitattu 17.12.2023.
7. ↑  Pudas, Mari: Big Brother loppuu *Iltalehti*.  10.4.2023.
8. ↑  Liukkonen, Anuliina: IL: The Amazing Racen Suomi-versio on julkkiskisa *Seiska*.  13.4.2023.
9. ↑  Nämä 12 paria lähtevät elämänsä seikkailuun – Amazing Race Suomi starttaa tänään Helsingistä *Nelonen.fi*.  18.7.2023.
10. ↑  Salailu sai nyt päättyä – ampumahiihtolegenda Mari Eder astui esiin *suomiurheilu.com*.
11. ↑  Kantola, Elisa: Amazing Race Suomessa ensimmäinen pudotus – vastustajalle rahan antaminen oli virhe *Seiska*.  30.9.2023.
12. ↑  Kantola, Elisa: Toinen pari putosi Amazing Racesta: "Te näytätte huojentuneilta" *Seiska*.  7.10.2023.
13. ↑  Saarinen, Sonja: Yllätyskäänne! Yksi Amazing Race -pareista jättää kisan kesken *Iltalehti*.  12.10.2023. Viitattu 15.10.2023.
14. ↑  Saarinen, Sonja: Amazing Race -kilpailijoita odottaa maaliviivalla jymy-yllätys *Iltalehti*.  13.10.2023. Viitattu 15.10.2023.
15. ↑  Kojonen, Veli: Tämä kisapari putosi Amazing Race Suomesta: "Voi rähmä!" *Seiska*.  14.10.2023. Viitattu 15.10.2023.
16. ↑  Kojonen, Veli: Näin kävi Amazing Race Suomen pudotuksessa *Seiska*.  21.10.2023.
17. ↑  Kantola, Elisa: Amazing Racessa käydään tiukka hevoskärrykisa – yksi pareista joutuu jättämään kisan kesken *Seiska*.  28.10.2023.
18. ↑  Kojonen, Veli: Yksi Amazing Racen seuratuimmista pareista putosi – näin kisa vaikutti heidän suhteeseensa *Seiska*.  4.11.2023. Viitattu 19.11.2023.
19. ↑  Kantola, Elisa: Amazing Race -parin pudotus sinetöityi jo alkumetreillä *Seiska*.  18.11.2023.
20. ↑  Kojonen, Veli: Kisakonkarit romahtivat Amazing Race Suomessa – luovuttivat kesken kisan *Seiska*.  25.11.2023.
21. ↑  Kojonen, Veli: Voittajasuosikit romahtivat Amazing Race Suomessa – putosivat kisasta semifinaalietapilla *Seiska*.  9.12.2023.
22. ↑  Hakulinen, Juulia: Amazing Racen voittajat paljastavat, mitä asioita ei näytetty katsojille *Ilta-Sanomat*.  16.12.2023. Viitattu 17.12.2023.
23. ↑  TV-mittaritutkimus *finnpanel.fi*.
24. ↑  Amazing Race Suomi *Ruutu*. Viitattu 1.10.2023.
25. ↑  Viikon katsotuimmat lähetykset kanavittain Nelonen, viikko 39/2023 *Finnpanel*.  Arkistoitu 2.10.2023. Viitattu 8.10.2023.
26. ↑  Viikon katsotuimmat lähetykset kanavittain Nelonen, viikko 40/2023 *Finnpanel*.  Arkistoitu 9.10.2023. Viitattu 15.10.2023.
27. ↑  Viikon katsotuimmat lähetykset kanavittain Nelonen, viikko 41/2023 *Finnpanel*.  Arkistoitu 16.10.2023. Viitattu 16.10.2023.
28. ↑  Viikon katsotuimmat lähetykset kanavittain Nelonen, viikko 42/2023 *Finnpanel*.  Arkistoitu 23.10.2023. Viitattu 24.10.2023.
29. ↑  Viikon katsotuimmat lähetykset kanavittain Nelonen, viikko 43/2023 *Finnpanel*.  Arkistoitu 30.10.2023. Viitattu 4.11.2023.
30. ↑  Viikon katsotuimmat lähetykset kanavittain Nelonen, viikko 44/2023 *Finnpanel*.  Arkistoitu 9.11.2023. Viitattu 19.11.2023.
31. ↑  Viikon katsotuimmat lähetykset kanavittain Nelonen, viikko 45/2023 *Finnpanel*.  Arkistoitu 13.11.2023. Viitattu 19.11.2023.
32. ↑  Viikon katsotuimmat lähetykset kanavittain Nelonen, viikko 46/2023 *Finnpanel*.  Arkistoitu 20.11.2023. Viitattu 26.11.2023.
33. ↑  Viikon katsotuimmat lähetykset kanavittain Nelonen, viikko 47/2023 *Finnpanel*.  Arkistoitu 8.12.2023. Viitattu 9.12.2023.
34. ↑  Viikon katsotuimmat lähetykset kanavittain Nelonen, viikko 48/2023 *Finnpanel*.  Arkistoitu 8.12.2023. Viitattu 9.12.2023.
35. ↑  Viikon katsotuimmat lähetykset kanavittain Nelonen, viikko 49/2023 *Finnpanel*.  Arkistoitu 11.12.2023. Viitattu 11.12.2023.
36. ↑
37. 1 2  Saarinen, Sonja: Onko tässä Suomen suurin tv-tuotanto? Amazing Race -ohjelman kuvaukset alkavat tänään *Iltalehti*.  24.7.2023.
38. ↑  *Amazing Race Suomi*: 1. tuotantokausi, 1. jakso: "Suurkaupungin sykkeessä". Nelonen. 2023. Katsottavissa verkossa. Viitattu 4.11.2023.
39. ↑  Syrjänen, Salli: Amazing Race sai aikaan someraivon – näin kanava vastaa kritiikkiin *Ilta-Sanomat*.  26.7.2023.
40. ↑  Rouhiainen, Venla & Saarinen, Juha: Suomalaisjulkkikset lentävät ympäri maailmaa – "Onko jotain ymmärretty väärin", ihmettelee tutkija *Helsingin Sanomat*.  28.7.2023.
41. 1 2  Amazing Race Suomi 2023 ja lentojen ympäristövaikutukset *Nelonen.fi*.  14.9.2023.
42. ↑  Heinonen-Tricarico, Kata-Riina: Lentäminen hävettää, mitä voi tehdä? Selvitimme, miten lentojen kompensoiminen toimii *Iltalehti*.  28.7.2023.
43. ↑  Sutinen, Teija: Poliitikot vastaavat kritiikkiin lentelystä tosi-tv-ohjelmassa *Helsingin Sanomat*.  14.9.2023.
44. ↑  Valleala, Siru: Amazing Race Suomi ei kalpene amerikkalaisen alkuperäisversion rinnalla *Helsingin Sanomat*.  30.9.2023.
45. ↑  Tässä ovat kaikki vuoden 2023 Kultainen Venla -voittajat *Helsingin Sanomat*.

Aiheesta muualla
----------------

* Ohjelman verkkosivut